
AVIZ

asupra

propunerii legislative pentru modificarea alin.(1) al art.84 din Legea Educaţiei Naţionale nr.1/2011

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin.(1) al art.84 din Legea Educaţiei Naţionale nr.1/2011, trimisă cu adresa nr. Pl-x 313 din 15 octombrie 2013, înregistrată cu nr.4c-11/1148 din 16 octombrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea alin.(1) al art.84 din Legea educaţiei naţionale nr.1/2011, cu modificările şi completările ulterioare, în vederea decontării de la bugetul de stat, prin bugetul Ministerului Educaţiei Naţionale, a cheltuielilor de transport local în comun în cadrul aceleiaşi localităţi, pentru elevii din învăţământul obligatoriu şi liceal acreditat/autorizat, dacă distanţa de la domiciliu la locul de studiu este mai mare de 5 km.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 23 octombrie 2013.

Membrii Comisiei au examinat iniţiativa legislativă supusă avizării, expunerea de motive, avizul nefavorabil al Consiliului Economic şi Social transmis prin adresa cu nr.3002 din 3 octombrie 2013 şi avizul favorabil cu observaţii şi propuneri al Consiliului Legislativ, aviz transmis prin adresa cu nr.1122 din 10 octombrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea alin.(1) al art.84 din Legea Educaţiei Naţionale nr.1/201, întrucât prin adoptarea acesteia ar fi încălcate prevederile art. 16 din Constituţia României, republicată, referitoare la egalitatea în drepturi, precum şi prevederile art.2 alin. (1) din Ordonanţa Guvernului nr.137/2000 privind prevenirea şi sancţionarea tuturor formelor de discriminare, republicată. În condiţiile în care de decontarea cheltuielilor de transport beneficiază numai elevii care se deplasează pe o distanţă mai mare de 5 km., cei care parcurg o distanţă mai mică sunt discriminaţi, fără a exista un criteriu obiectiv care să justifice această discriminare.

Adoptarea iniţiativei legislative ar determina implicaţii asupra bugetului de stat şi asupra bugetelor unităţilor administrativ teritoriale, fiind obligatorie solicitarea unei informări din partea Guvernului, în conformitate cu dispoziţiile art.111 alin.(1) teza finală din Constituţia României, republicată. 

În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art. 73 alin. (3) lit. n) din Constituţia României, republicată.

